**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱՆՔԻ ՈՒՂԵՐՁԸ ԿԱՆԱՆՑ ՄԻՋԱԶԳԱՅԻՆ ՕՐՎԱ՝ ՄԱՐՏԻ 8-Ի ԱՌԹԻՎ
 08.03.2020**

 **Թանկագի´ն կանայք, մայրեր, քույրեր.** Ամենաջերմ սիրով շնորհավորում եմ Ձեզ Կանանց միջազգային օրվա՝ Մարտի 8-ի կապակցությամբ:
 Մարտի 8-ը առանձնահատուկ տոն է, առաջարկված և հիմնավորված հասարակության կողմից, արժեվորելու և գնահատելու կնոջը իր գոյությամբ և գործունեությամբ: Տոն, որը ևս մեկ հնարավորություն է կնոջը մեծարելու, մեր հարգանքն ու երախտագիտությունը, սերը հայտնելու համար: Դուք արժանի եք առավելագույն դրվատանքի խոսքերի, քանի որ առանց ձեզ մարդկային պատմությունը կիսատ կլիներ ու անհետաքրքիր:
 Այսօր էլ մեծ է հայ կնոջ դերը հեղափոխական ժամանակների նոր անկախ Հայաստանի տնտեսական հզորացման և զարգացման գործում, հայ ավանդապաշտ ընտանիքի պահպանման, ապագա սերնդի հայեցի դաստիարակության գործում: Հայ կնոջ կերպարը դարակազմիկ պատմության էջերում է կերտվել՝ Ավարայրի դաշտից մինչև մեր օրերը: Հայ կինը առաջինը մայր է, աշխատավոր մտավորական, ստեղծագործող ու նախաձեռնող է, հայրենիքի պաշտպան քաջ զինվորն է:
 Նա իր պրպտուն մտքով, ջանասիրությամբ և սիրող սրտով միշտ իր ամուսնու և ընտանիքի նեցուկն է, հայոց հողի հերկված ու մշակված ցորենի արտն է, կյանք տվող մայրն ու հայրենիքին աննկուն զինվոր պարգևողն է, մեր ազգի հարատևման գրավականն է: Նա միշտ հավատարիմ է իր ավանդույթներին խաղաղ կյանքում, թե կռվում, պաշտպանելով ազգային մեծագույն արժեքները՝ ընտանիքը, հայրենիքը և հավատը:
 Բոլոր կանայք արժանի են այսօրվա յուրահատուկ շնորհավորանքին,
երախտագիտության և մեծարանքի խոսքերին: Շնորհավորանքի անկեղծ խոսքերը կնոջը հասցնելու, նրան գնահատելու համար կան սրտալեզու բառեր, խորիմաստ ու բազմամիտ: Որքան էլ փառաբանենք կնոջը իր արժանիքների համար դարձյալ քիչ է, քանի որ նրա հոգատարությունը և հոգսառատ առօրյան հանգիստ ու դադար չունի: Ուրեմն, թո´ղ Նարեկացու Մատյանը ամենամռայլ մտքերը հեռացնի հայ կնոջ երկնակամարից և միմիայն երկնային լուսավոր փառքը տա նրա ընտանիքին:
 **Սիրելի´ կանայք, մայրեր, քույրեր և դուստրեր,** գարնան զարթոնքի այս պայծառ տոնի՝ Մարտի 8-ի առթիվ, մեկ անգամ ևս շնորհավորում եմ Թալին համայնքի բոլոր կանանց, համասփյուռ հայուհիներին, ի նշան խորին հարգանքի և երախտագիտության:
 Առանձնահատուկ շնորհավորում եմ Հայոց Բանակի զինվորների մայրերին, զոհված զինծառայողների մայրերին:
 Թո´ղ հարատև խաղաղության լույսը ձեր կյանքի յուրաքանչյուր օրվա երջանկաբեր ավետիսը լինի, ապրեք առողջ և ուրախ ձեր սիրելիների հետ : Մաղթում եմ խաղաղ հայրենիք և սիրո ջերմությամբ լեցուն ընտանիք:

 **Լավագույն ցանկություններով
 Թալին համայնքի ղեկավար՝ Սարգիս Արամյան**